何白
独漉篇（有序）
为武义王世名而作也。
世名父为族叔所杀，母念世名稚，匿不发。
叔岁给米菽以偿，母子相对泣业，弗食。
及世名长，为庠生，娶妇，举一子。
世名袖利刃，伺仇出，立毙之。
有司悯世名孝，欲活世名。
世名不肯令父骨复暴人间，竟自杀以明。
妇亦以身殉焉。
独漉独漉，悲歌当哭。
梁柱有刀，车轮无轴。
儿哑哑，绕父足。
杀父者谁？父之族。
儿不敢仇，仇尔叔。
舂我黄粱，哺我菽。
儿下有儿，儿可赎。
摩挲室中刀，仇来剚尔腹。
报父下泉，亦何复有妇。
有妇从之游，不为黄鹄生，独宿冢上连理枝。
左拂扶桑右若木，日月缭绕之，昼夜代明烛，独漉之歌，
悲且促。